देश की आजादी के बाद कैंसर से मुक्ति दिलाने के लिए कई योजनाएं भारत सरकार ने शुरू कीं, जिन पर अब तक अरबों रुपए खर्च हो चुके हैं। इसके बावजूद कैंसर फैलता ही जा रहा है। 2015 में कैंसर के नए अस्पताल खोलने और नए शोधों को बढ़ावा देने की योजना बनाई गई, लेकिन अब तक इस दिशा में कोई सुगबुगाहट नहीं है। वर्ष 2010 में भी केंद्र सरकार कैंसर से निपटने के लिए सक्रिय हुई थी और घोषणा की थी कि पूर्वोत्तर के राज्यों के लिए एक कैंसर शोध संस्थान पूर्वोत्तर में ही स्थापित किया जाएगा, ताकि इन राज्यों के लोगों को कैंसर जैसी बीमारी के उपचार के लिए दूरदराज जैसे मुंबई और दिल्ली के अस्पतालों की ओर न भागना पड़े।